凌波辭賦水仙花
作者：彭九萬
朝代：宋

paragraphs: 歲芳兮婉冉悲，江空兮蘭枻歸。
人嬋媛兮胡來遲，憺風魂兮佩誰思。
素衣兮儼黄裏，玉襦兮蒙翠被。
明波渟渟兮渺愁予，含香懷春兮中心苦。
昔遺褋兮今契闊，佇佳期兮窅修絕。
幻塵緣兮謇中憂，時既晏兮不可留。
汎雲軿兮水裔，糺予瑟兮難理。
人奚歸兮路蒼茫，湘有皋兮春綠起。